COM7 รูด 49% หลังขึ้น XD วันนี้! ปันผลหุ้น 1:1-เงินสด 1 บ.
COM7 รูด 49% หลังขึ้น XD วันนี้! ปันผลหุ้น 1:1-เงินสด 1 บ. ฟากโบรกคาดจ่ายปันผลเป็นหุ้นฉุดราคาหุ้นไดลูทราว 50% 
COM7 รูด 49% หลังขึ้น XD วันนี้! ปันผลหุ้น 1:1-เงินสด 1 บ. ฟากโบรกคาดจ่ายปันผลเป็นหุ้นฉุดราคาหุ้นไดลูทราว 50%
11 มี.ค. 2565

ผู้สื่อข่าวรายงานว่า บริษัท คอมเซเว่น จำกัด (มหาชน) หรือ COM7 ณ เวลา 10:46 น. อยู่ที่ระดับ 42.75 บาท ลบ 40.75 บาท หรือ 48.80% ด้วยมูลค่าซื้อขาย 702.91 ล้านบาท

ทั้งนี้ราคาหุ้น COM7 ปรับตัวลดลง หลังวันนี้ (11 มี.ค.) เครื่องหมาย XD เป็นวันแรก โดยบริษัทเตรียมจ่ายงวดดำเนินงานวันที่ 1 ม.ค. 2564 – 31 ธ.ค. 2564 เป็นหุ้นในอัตรา 1 หุ้นเดิม ต่อ 1 หุ้นปันผล และจ่ายเป็นเงินสดในอัตรา 1.00 บาท/หุ้น และกำหนดจ่ายปันผลในวันที่ 6 พ.ค.2565
อนึ่งที่ประชุมคณะกรรมการเมื่อวันที่ 25 กุมภาพันธ์ 2565 ได้มีมติให้เสนอต่อที่ประชุมสามัญผู้ถือหุ้นประจำปี 2565 เพื่อพิจารณาและอนุมัติการจ่ายเงินปันผลในรูปของหุ้นปันผลและเงินสดจากกำไรสะสมและกำไรสุทธิจากผลการดำเนินงานประจำปี 2564
โดยมีการจ่ายเป็นหุ้นปันผลในอัตรา 1 หุ้นเดิมต่อ 1 หุ้นปันผล หรือคิดเป็นอัตราการจ่ายเงินปันผลในอัตราหุ้นละ 0.25 บาทกรณีมีเศษหุ้น บริษัทจะจ่ายเป็นเงินสดแทนในอัตราหุ้นละ 0.25 บาท และเงินปันผลในอัตราหุ้นละ 1 บาท
สำหรับหุ้นจำนวน 1,200,000,000 หุ้น คิดเป็นจำนวน 1,200,000,000 บาท โดยเงินปันผลส่วนหนึ่งในอัตราหุ้นละ 0.125 บาท จะนำไปชำระภาษีหัก ณ ที่จ่ายสำหรับการ จ่ายเงินปันผล ตามอัตราที่กฎหมายกำหนด รวมเป็นเงินปันผลจ่ายในอัตราหุ้นละ 1.25 บาท รวมเป็นเงินทั้งสิ้นจำนวน 1,500,000,000 บาท คิดเป็นอัตราเงินปันผลที่จ่ายเทียบกับกำไรสุทธิตามงบการเงินเฉพาะกิจการเท่ากับร้อยละ 63.58 ซึ่งสอดคล้องกับนโยบายการจ่ายเงินปันผลของบริษัท โดยตามนโยบายการจ่ายเงินปันผลของบริษัท
ขณะที่ บล.แลนด์ แอนด์ เฮ้าส์ ระบุในบทวิเคราะห์ว่า COM7 ปรับตัวลดลงมากในวันขึ้น XD หมดสิทธิรับหุ้นปันผล 1:1 และเงินปันผล 1 บาท คาดว่าจะทำให้ราคาหุ้นลงมา 50% จากราคาเดิม และปรับราคาปิดเมื่อวานเทียบเท่า 41.25 บาท
ทั้งนี้ ยังแนะนำ “ซื้อ” หุ้น COM7 โดยคาดยอดขายสาขาเดิม (SSSG) เติบโต 10% จากงวดเดียวกันของปีก่อน จากโครงการช้อปดีมีคืน และมีแผนเตรียมจำหน่ายอุปกรณ์และเครื่องใช้ไฟฟ้ารองรับการเชื่อมต่ออินเตอร์เนตเพื่อเพิ่มฐานรายได้
อย่างไรก็ตามบอร์ดมีมติให้เสนอต่อทีประชุมสามัญผู้ถือหุ้นประจำปี 2565 เพื่อพิจารณาและอนุมัติให้เพิ่มทุนจดทะเบียนของบริษัทจำนวน 300 ล้านบาท จากทุนจดทะเบียนเดิม 300 ล้านบาท เป็นทุนจดทะเบียนใหม่ 600 ล้านบาท โดยออกหุ้นสามัญจำนวนไม่เกิน 1,200 ล้านหุ้น มูลค่าทีตราไว้หุ้นละ 0.25 บาท เพื่อรองรับการจ่ายหุ้นปันผล
อนึ่งกราฟราคาหุ้นที่ระดับ 42.75 บาท ปรับตัวเพิ่มขึ้นจากวานนี้(10 มี.ค.65) ที่ระดับ 41.75 บาท นั้น เป็นการปรับราคาเพื่อให้สอดคล้องกับจำนวนหุ้นใหม่ที่บริษัทได้มีการเพิ่มทุนจดทะเบียนจำนวน 300 ล้านบาท จากทุนจดทะเบียนเดิม 300 ล้านบาท เพื่อรองรับการจ่ายหุ้นปันผลให้แก่ผู้ถือหุ้นในอัตรา 1 หุ้นเดิม ต่อ 1 หุ้นเพิ่มทุน แต่เนื่องจากราคาหุ้นปรับตัวลดลงเพียงแค่ 49% น้อยกว่าราคาที่ควรจะไดรูท 100% จึงส่งผลให้กราฟราคาแสดงผลเป็นบวก